
ДО
ОБЩИНСКИ СЪВЕТ
ГРАД ЗЛАТОГРАД

ИНФОРМАЦИЯ ЗА ДЕЙНОСТТА НА МКБППМН – ЗЛАТОГРАД ПРЕЗ 

2019 ГОДИНА
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

На вашето внимание предоставям информация за дейността на МКБППМН – Златоград, за 2019 година.


В своята си дейност МКБППМН акцентира преди всичко върху превантивната си роля като средство за влияние върху поведението на подрастващите. Превенцията на противообществени прояви е обща функция на всички институции, работещи с деца и младежи, която и през изминалата година беше активно развивана в училища, образователни и социални центрове, Детска педагогическа стая, отдел „Закрила на детето”, спортни клубове, читалища и НПО.

 Комисията реализира мерки, свързани с осъществяване на контролни функции, а така също и мероприятия, насочени към превенцията на използване на наркотични вещества, насърчаване на здравословния начин на живот и активното спортуване.  През 2019 година се осъществиха инициативи, които имаха за цел да съсредоточат и насочат вниманието на подрастващите към действия, полезни за обществото и в същото време интересни и атрактивни за децата и младежите. 

Организационно състояние

Съгласно чл.6, ал.2 от ЗБППМН Местната комисия (МК) за БППМН Златоград се състои от петнадесет души: председател – зам.-кмет; зам.-председател; секретар и дванадесет членове. В състава на комисията са включени директорите на училищата от Община  Златоград, директорите на Център за обществена подкрепа и Център за подкрепа за личностно развитие, Директор на дирекция в Общинска администрация, той и юрисконсулт, Инспектор ДПС, психолог,  началник отдел „Закрила на детето” и юрисконсулт на общината. Съставът на МК е определен със заповед на Кмета на общината.
Дейност
Основните дейности на МКБППМН, по Закона за борба с противообществените на малолетни и непълнолетни, са социално-превантивна дейност с деца и подрастващи и профилактична работа (беседи, срещи, спортни и културни мероприятия, младежки кампании, инициативи и пр.), за превенция и недопускане на противообществени прояви и престъпления.
Мероприятия на комисията, през 2019 година, бяха насочени върху тези дейности, като от изключително важно значение за превенцията и откриването на ранни симптоми за извършване на криминални деяния, беше работата в училищата. Всички директори, класни ръководители и учители съдействаха на обществените възпитатели при изпълнението на техните задължения и активно подпомагаха работата на Комисията при ранната диагностика на противообществени прояви, както и при работата с малолетни и непълнолетни с регистрирани такива. Проведени бяха над осемдесет индивидуални срещи с деца и младежи, при които съществува потенциална опасност от влияние с криминогенен характер, с проблемно поведение и риск от противообществени прояви, както и групови беседи по класове с ученици от Община Златоград, в чиито училища работеха обществени възпитатели. 

Важен аспект, през 2019 година, в работата на МК беше превенцията на използване на наркотични и други психотропни вещества. За съжаление този проблем става все по-актуален сред обществеността, а още по-притеснително е това, че той често засяга младите хора и подрастващите. Обществените възпитатели проведоха, във всички училища на територията на общината, профилактични беседи за наркотичните зависимости. Медицинските лица в училищата са запознати със специфичната симптоматика при използване на психоактивни вещества, а много родители направиха консултации по този проблем, както с д-р Иван Добринов – началник на психиатрична клиника в град Раднево, така също и с обществени възпитатели, медицински лица и Секретаря на комисията. Дебатирането по този проблем е от изключително значение, защото само по този открит начин може да намери своето решение. Положителен факт е това, че все повече се говори по тази тема, което е предпоставка за успешна превенция.  
През 2019 година продължи инициативата, съвместно с СУ „Антим І” гр. Златоград и ЦОП Златоград, за предоставяне на безплатни тестове за употреба на марихуана и амфетамини, с които родителите биха могли да извършат превенция на децата си за употреба на психотропни вещества. Целта на инициативата е да се информират родителите за наличието и действието на подобни тестове, както и възможността за превантивни мерки спрямо употребата на наркотични вещества. През 2019 година не са регистрирани случаи на задържани непълнолетни лица с притежание на марихуана. Към Общински съвет Златоград, през 2019, работи общинска комисия по наркотичните вещества, чийто функция е конкретно насочена към тази тематика. 

За миналата година има наложени четири акта на родители по Закона за закрила на детето, в частта за неспазване на вечерен час и пребиваване в питейни заведения на малолетни и непълнолетни. 
На територията на Община Златоград, за 2019 г., няма необхванати или отпаднали от образователната система малолетни и непълнолетни, подлежащи на задължително обучение, както и малолетни и непълнолетни, самоопределящи се към ромската общност или към други малцинства, няма регистрирани малолетни и непълнолетни, настанени във Възпитателно училище-интернат (ВУИ) и Социално-педагогически интернат (СПИ). Не са регистрирани малолетни и непълнолетни, принадлежащи към радикални и екстремистки групи, както и извършили криминални деяния по расистки подбуди или като резултат от споделяне на екстремистки идеи. Няма регистрирани малолетни и непълнолетни, извършили противообществени прояви и насилие, мотивирани от етническа и верска омраза. В Община Златоград няма регистрирани деца, с асоциално поведение, поставени под настойничество и попечителство. Няма случаи и на условно осъдени непълнолетни, при които съдът е информирал МКБППМН за организиране на възпитателни грижи. През 2019 г. не са регистрирани скитащи и просещи деца от Община Златоград.
Три лица, с противообществени прояви, са насочени, към отдел „Закрила на детето”, за предоставяне на социални консултации и услуги. 

През 2019 година, в МКБППМН Златоград бяха образувани и разгледани две Възпитателни дела. Обект на възпитателните дела бяха три непълнолетни лица, като проявите, поради които се образуваха делата, бяха  повреждане на общинско имущество и физическа агресия спрямо друго непълнолетно лице. И на трите лица са наложени възпитателни мерки, а проведеното възпитателното дело е подействало възпиращо, в резултат на което не са извършени, от тях, повторно противообществени прояви. Няма случаи, в които, при разглеждане на Възпитателни дела, да не са присъствали предвидените, в ЗБППМН, лица. 
При проверка на законосъобразността в действията, предприети от МКБППМН Златоград, бе представена подробна справка до Районна прокуратура, гр. Златоград, за дейността на Комисията, обхващаща периода от 30.10.2018 г. до 01.11.2019 г. 

Районна прокуратура не регистрира нарушения на дейността на местната комисия. През изминалата година няма констатирани, от съда и прокуратурата, допуснати нарушения при процедурите, свързани с образуването и разглеждането на Възпитателните дела, както и на наложените възпитателни мерки по чл. 13 от ЗБППМН.   

Спортът, като ефикасна мярка за превенция на противообществените прояви, интернет зависимост и корекция на асоциалното поведение на децата и младежите, се явява благодатна дейност за осъществяване на мероприятията на Местната комисия. Все повече младежи участват в извънкласни спортни мероприятия, които ангажират свободното им време. Община Златоград предоставя възможности за изяви на всички малолетни и непълнолетни, а ползването на спортната база за всички ученици е напълно безплатна. 
Активни и с адекватни действия по отношение на превенцията на детската престъпност, са директорите и учителите от училищата на територията на общината. Работа с малолетни и непълнолетни  се отчита и в дейностите на читалищата, Център за подкрепа за личностно развитие, Център за обществена подкрепа и спортните клубове, които също дават положителни резултати в насока превенция на противообществените прояви.   
 През 2019 г., със съдействието на Местната комисия, бяха организирани следните спортни и културни мероприятия: Детски турнир по футбол „Шампион на шампионите”, състезание за младежки доброволчески формирования „Млад огнеборец”, Пролетен турнир по плуване за ученици от І до VІІ клас, детски турнири по футбол, празник по случай деня на детето, младежка академия „Терелик” – обучения в интернет технологии и програмиране (като идеята е от консуматори, децата да станат създатели), театрален спектакъл „Грамофонът”. 

Мероприятията бяха част от превантивните дейности на МКБППМН за 2019 година, насочени към ограничаване на противообществените прояви, извършени от малолетните и непълнолетните, стимулиране на децата да спортуват, да водят здравословен начин на живот, културен и социален обмен, както  и да развиват социални умения извън социалните мрежи.
През изминалата година Отдел „Закрила на детето”  е осъществил 115 консултации в  подкрепа на семейства в общността. В повечето случаи проблемите са от социално естество. В отдела са получени два сигнала за физическо насилие между деца и четири сигнала за психическо насилие – два от пълнолетни спрямо непълнолетни лица и два от малолетни спрямо други малолетни лица. По всички случаи са приложени мерки и действия по компетентност. 
През 2019 г., в ЦОП Златоград се проведоха редица мероприятия и инициативи с превантивна насоченост: Лятна групова работа и творческа работилница, терапевтични приказки за деца на тема „Заедно срещу насилието”, групова работа с ученици от с. Старцево по програма „Заедно можем повече”, групова работа с ученици от ОУ „Васил Левски” гр. Златоград на тема „Мирно решаване на конфликти в клас”, изготвени бяха флаери по превенция на наркотичните зависимости от деца и младежи в общността.
Съвместно със специалистите от Центъра за обществена подкрепа бяха осъществени дейности за подкрепа на над тридесет деца и техните родители през цялата година. ЦОП активно съдейства за провеждането на празници, спортни и младежки мероприятия и други културни инициативи в Община Златоград.   

Център за подкрепа за личностно развитие е активен участник в организирането на дейности с деца и младежи. През 2019 година се проведоха следните дейности: работа в клуб „Превенции”, включваща тренинги с ученици от 8, 9 и 10 клас от СУ „Антим І” гр. Златоград на теми за наркотиците, агресията и решаване на конфликти. Тренинг с ученици от 6-7 клас на ОУ „Васил Левски” гр. Златоград, чрез провеждане на форум-театър против агресията „Малки приятелства”. Три форум-театъра с ученици от СУ „Антим І” на тема за агресията и личните отношения. Обучение по проект „Подай ръка”, в партньорство със сдружение „Арт хаус Неда” в град Чепеларе, с участие на ученици от Чепеларе, София, Добрич и Златоград. 
Членовете на Местната комисия, както и обществените възпитатели, провеждаха профилактични беседи с подрастващите и следяха за тяхното развитие. Срещите-разговори, в много случаи, бяха неофициални, провеждани в приятелска и позната за децата среда – паркове, площади, спортни площадки, стадион, читалища и пр. В такава среда децата се чувстват по-спокойни и уверени, което е предпоставка за положителни резултати от работата с тях. 
 Взаимодействие на МКБППМН с другите институции

Училищата в общината предоставят разнообразни извънкласни форми за ангажиране на свободното време на малолетните и непълнолетните ученици. Активно съдействат на Местната комисия за реализиране на различни спортни мероприятия и инициативи. Училищата, директорите и учителите се явяват изключително важен участник и партньор за превенцията и противодействието на противообществените прояви на малолетните и непълнолетните. На територията на Община Златоград всички деца, подлежащи на задължително обучение, са обхванати в учебен процес. Във всички училища се провеждат беседи, по отношение на детската престъпност, проявата на агресия в училище, вредата от употребата на алкохол и тютюнопушенето и по други теми както от класните ръководители, така и от обществените възпитатели.   

Активна работа с малолетни и непълнолетни  се отчита и в дейностите на читалищата, Център за подкрепа за личностно развитие, Център за обществена подкрепа, които дават положителни резултати в насока превенция на противообществените прояви. 

През 2019 г., за първи път обществен възпитател влезе и в детските градини. Посредством приказни герои и филмчета, децата бях запознати с възможните ситуации на заплаха, в които могат да попаднат и как да реагират в такива случаи. 
На високо ниво е и работата със спортните клубове в общината, които организират тренировъчен и състезателен процес за много деца и младежи. Организираха се състезания по плуване, детски турнири по футбол и училищни състезания по баскетбол.
Целогодишно, съвместно с отдел „Закрила на детето”, по Общинската програма за закрила на детето, се прилагат конкретни мерки и мероприятия: Работа по междуведомствения механизъм за реакция при насилие спрямо деца и между деца, превантивни мероприятия със семейства, дарителски кампании и др.

Непрекъсната е и връзката на Комисията с Инспектор ДПС и Районно управление Златоград.
Обществени възпитатели

През 2019 година, за различни периоди и спрямо нуждите от превантивна работа, четирима обществени възпитатели бяха наети на граждански договори в МКБППМН Златоград. И четиримата възпитатели са с педагогическо образование, работили с деца и младежи. Освен, че са ангажирани с конкретна работа, свързана с отделни малолетни и непълнолетни лица, обществените възпитатели проведоха профилактични беседи по различни теми, с групи от деца, както и с родителите им. Темите, по които работиха през изминалата година бяха насочени към профилактика на агресивно поведение, превенция на употреба на психоактивни вещества, насилието между учениците, спазване на училищните правилници, приятелските взаимоотношения, интернет зависимости и безопасно общуване в мрежата, здравословен начин на живот, мотивиране за учене и редовно посещаване на учебните занятия и пр.

Обществените възпитатели активно участват при организацията и провеждането на различни мероприятия, които Местната комисия инициира. Всички възпитатели отчитаха ежемесечно извършената работа. 
Секретарят на МК упражнява контрол върху дейността на обществените възпитатели. Задава конкретна работа и задачи, преглежда и приема отчетите за работа, които възпитателите предават ежемесечно, а при нужда и по-често. 

Отчет на изразходените  средства  през 2019 г.
	1.


	Средства, по Наредба №2, за възнагражденията на обществените възпитатели – 4 броя преминали през годината
	9 319 лв.

	2.
	Средства за издръжка на Местната комисия – консумативи, ел. енергия, вода, телефони, канцеларски материали и за дейност по превенция на противообществени прояви и организиране на превантивни дейности и мероприятия, включително средства за семинари и обучения на Централната комисия за противообществени прояви
	12 768 лв.

	
	Общо средства за 2019 година
	22 087 лв.


Средства за 2020 година 

	1.


	Средства по Наредба №2 за възнагражденията на обществените възпитатели 
	16 000 лв.

	2.
	Средства за издръжка на Местната комисия – консумативи, ел. енергия, вода, телефони, канцеларски материали и за дейност по превенция на противообществени прояви и организиране на превантивни дейности и мероприятия, включително средства за семинари и обучения на Централната комисия за противообществени прояви
	26 000 лв. 


	
	Общо средства за 2020 година
	42 000 лв. (вкл. 16 400 лв. преходен остатък от минали години)


С уважение, 

ЕЛМИРА УГОРЛИЕВА-ПЕХЛИВАНОВА
Председател на МКБППМН Златоград
Изготвил:

Любомир Ангелов
Секретар на МКБППМН

